Han sad ikke bag rattet - men alligevel er en 52-årig kørelærer fra Viborg sigtet for spirituskørsel.

Manden var ude at køre med en elev, da han i går eftermiddags blev standset af en patrulje i Gravene i Viborg.

- Det var ren rutine, men kollegerne kunne mærke, at han virkede påvirket, og det bekræftede testen, da han blæste den op over det lovlige, fortæller Jesper Brøndum fra politiet i Viborg.

Eftersom køreskoleeleven ikke har kørekort, var det juridisk set kørelæreren, der var fører af bilen.

Derfor er han sigtet på samme måde, som hvis han selv havde kørt den.

- Det er lagt over til kørelæreren at være den, der reelt er fører af køretøjet, siger Jesper Brøndum og uddyber:

- Han har simpelthen ansvaret for køretøjet og sin elev, og så kan man altså ikke være påvirket af noget som helst.

En dårlig rollemodel

Ifølge Jesper Brøndum gør det ikke tingene bedre, at det var med en uerfaren elev bag rattet, manden var påvirket af alkohol.

- Når man er lærer for en, som er uerfaren, kan man måske give nogle dårlige vaner fra sig.

Men det er ikke noget, som juridisk set får en betydning, understreger han.

- Straffemæssigt er det ikke en skærpelse, men moralsk er det bestemt endnu mindre i orden.

- Det er ikke noget, vi ser ret tit, heldigvis, siger Jesper Brøndum.

En blodprøve skal nu vise, hvor meget kørelæreren skal betale i bøde.